جاپونية

جّاپونية (日本語، نيهونݣو | نيهون 日本 = جّاپون، ݣو 語 = لوغة) واحد لّوغة شرق اسياوية معزولة كايهضرو بيها شي 128 مليون، اغلبهوم ف جّاپون، لّي تمّا هي لّوغة د لبلاد، ؤ كتر من 1. 5 مليون زماݣري جاپوني ؤ ولادهوم ؤ حفادهوم لي عايشين ف بلدان خرين، سيرتو ف امريكا شّمالية ؤ لجنوبية. جّاپونية كاتّكتب من ليسر ل ليمن ولّا من لفوق لتحت. مامعروفش بزّاف فوقاش اوّل مرة بانت ف جاپّون. لوتائيق شّينوية من لقرن تّالت مسجّلة شي كليمات ب جّاپونية، ولاكين نّصوص د بصّح ما بانو حتا لقرن تّامن ف لوقيتة د "هييان" (794 – 1185)، شّينوية عندها تاتير كبير علا لكلمات ؤ لفونولوجيا ديال جّاپونية لقديمة. جّاپونية لوسطانية لمعطّلة (1185 – 1600) مبدّلة واحد شّوية ؤ قرب ل ديال دابا، ؤ فيها بداو يبانو لكلمات لّي موخودين من لّغات د ؤروپا. لّهجة سطوندار تبدّلات من لّهجة د كانساي ل لّهجة د ايدو (فين كاينة طوكيو دابا) ف لوقيتة د جّاپونية لموديرن ديال بكري (لبدية د لقرن 17 – لوسط د لقرن 19). من بعد ما تحيّد لعَزل لّي كانت دايراه جّاپون ل راسها ف 1853، ل كلمات لّي موخودين من لّغات د ؤروپا تزادو بزاف، بحال لكلمات لّي لاصل ديالهوم هو لونݣلي متلا. واخّا جّاپونية ماكاتجيش ل شّينوية، ولكن كاتخدم ب رّموز شّينوية ف لكتبة ديالها، لّي كيتسمّاو "لكانجي" (漢字)، لّي لاغلبية ديال رّموز ديالو جايين من شّينوية. سيستيم د لكتبة د جّاپونية خدّام ب "لكانجي" ؤ "لهيراݣانا" (ひらがな ولّا 平仮名) ؤ "لكاطاكانا" (カタカナ ولّا 片仮名). لكتبة لّاتينية كاتستعمل مرة مرة، بحال ف لختيصارات، ؤ ف سيستيم د لارقام كاتخدم غالبا ب لارقام لغبارية ؤ حتا لارقام د شّينوية. تّاريخ. قبل تّاريخ. جّاپونية لبدائية، لّوغة لاصل ديال جّاپونية ؤ لّغات ريوكيوانية، كايݣولو بلّي جابوها نّاس لّي جاو ل جّاپون من لقارّة د اسيا ولّا لجزر لقراب د لمحيط لهادي من قبل لقرن 2 قبل لميلاد (لوقيتة د "يايوي")، بلاصات لّغات دّوريجين ديال جومون لي كانو عايشين تماك، ؤ حتا لّوغة لاصل د لاينو. مامعروفش بزاف علا جّاپونية فهاد لوقيتة، حيت كانو مازال ما جابو لكتابة من شّينوا. جّاپونية لقديمة. هي اقدم ڤيرسيو عندنا علا جّاپونية، سيستيم د لكتبة د شّينوية جا ل جّاپون مع لانتيشار د لبودية. نّصوص لقدام لّي تلقاو ف جّاپون كانو مكتوبين ب شّينوية لكلاسيكية، لّي يقدر يكونو كايتّقراو ب طّريقة د كانبون، شي نصوص كان عندهوم تاتير على لݣرامّير ديال جّاپونية، بحال تّرتيب د لكلمات (متلا، لفيعل مورا لمفعول به). ف هاد نّصوص لهجينة، رّموز شّينوية كانو مرة مرة كايتستاعملو باش يعبّرو علا صّوت ديال شي حرف جّاپوني. نّصوص لقدام، لكوجيكي، لّي لوقت ديالهوم كايرجع لقرن 8، كانو مكتوبين كاملين ب رّموز د شّينوية. نّهاية د جّاپونية لقديمة جات مع نّهاية د لوقيتة د نارا ف 794. جّاپونية لقديمة كاتستعمل سيستيم د لكتابة مانيوݣانا. جّاپونية لوسطانية د بكري. جّاپونية لوسطانية د بكري هي جّاپونية ف لوقيتة د "هييان"، من 794 حتال 1185. جّاپونية لوسطانية د بكري كان عليها تاتير كبير ديال شّينوية من ناحية د لفونولوجي ديالها. جّاپونية لوسطانية لمعطّلة. جّاپونية لوسطانية لمعطّلة كانت من 1185 تال 1600، تقدر تقسّمها علا جوج، لوقيتة د "كاماكورا"، ؤ لوقيتة د موروماتشي. لفورمة لّخرانية د جّاپونية لوسطانية لمعطّلة كانت هي لّولا لّي توصفات من مصادر ماشي جّاپونية. جّاپونية لوسطانية لمعطّلة فيها اوّل لكلمات لّي موخودين من لّغات د ؤروپا بحال "پان" ("لخبز") ؤ "طاباكو" ("طّابا") بجوج من لبرطقيزية. جّاپونية لموديرن ديال بكري. جّاپونية لموديرن ديال بكري كانت لّهجة لي تستعملات مورا لاصلاح د ميجي. جّاپونية لموديرن ديال بكري طّورات بشوية بشوية ف لقرن 19 ل جّاپونية لموديرن. غير من بعد 1945، منين سالات لحرب لعالمية تّانية، عاد ولّات جّاپونية لموديرن سطوندار، ؤ ولّا كايبان لستيعمال ديالها ف اغلب لتيصالات رّسمية. ف هاد لوقيتة كانو كايستعملو ف لكتابة ل هيراݣانا ؤ لكاطاكانا ؤ رّموز د شّينوية تقليدية لي كايتسمّاو "هان" لّي من بعد تطورات ل "لكانجي". جّاپونية لموديرن. جّاپونية لموديرن بدات مع لوقيتة د ايدو، لّي دوّزات من 1603 تال 1868. من يّامات جّاپونية لقديمة جّاپونية سّطوندار كانت هي لّهجة د كانساي، خصوصا ديال كيوطو. ولكن ف لوقيتة د ايدو، ايدو (لّي هي طوكيو دابا) تطورات ولّات اكبر مدينة ف جّاپون، ؤ ولّات لّهجة ديال ديك لبلاصة هي لّهجة سّطوندار. ملّي حيدات جّاپون لحصار لي كانت دايراه علا راسها ف 1853، تزادو بزاف لكلمات لّي موخودين من لّغات د ؤروپا، بحال لالمانية، لبرطقيزية ؤ لونݣلي. بزاف د لكلمات لّي موخودين من لونݣلي عندهوم علاقة ب طيكنولوجيا، بحال "pasokon" - "باسوكون" (ختيصار ل "personal computer" - لحاسوب شّخصي)، "intānetto" - "اينطانيطّو" ("internet" - لانطيرنيط)، ؤ "kamera" - "كاميرا" ("camera" - لكاميرا). تّوزيع لجوغرافي. واخّا جّاپونية كايهدرو بيها تقريبا غير ف جّاپون، كانو كايهدرو بيها حتا برّا، ف لوقيتة د لحرب لعالمية تّانية ؤ قبل منّها. ملّي جّاپون كانت شادّة طّايوان ؤ كوريا، ؤ شي بلايص من شّينوا ؤ لفيليپّين، ؤ شي جزر من لمحيط لهادي، نّاس لي ف هاد لبلدان تعلمو جّاپونية حيت هي لّوغة د لامبراطورية، حتال دابا نّاس لكبار ف هاد لبلايص مازالين كايهدرو بيها. جّاپونيين لّي ف لخاريج (اكبر نسبة كانلقاوها ف لبريزيل، ما بين 1. 4 مليون ؤ 1. 5 مليون جاپّوني زماݣري ؤ لّي كابرين تمّا، علا حساب لمعلومات د لـ IBGE، ؤ كتار من 1. 2 مليون ف ميريكان) بعض لمرّات كايخدّمو جّاپونية هي لّوغة لاساسية. تقريبا 12% ديال سكّان د هاواي كايهدرو ب جّاپونية، حيت تقريبا 12. 6% من سكّان اصلهوم من جّاپون ف2008. تقدر تلقا زماݣرية د جّاپون حتا ف پيرو، لارجنتين، ؤسطراليا (خصوصا لولايات د شّرق)، كاندا، (خصوصا ف ڤانكوڤر لّي 1. 4 من سكّان ديالها لاصل ديالهوم جاپّوني)، ميريكان (خصوصا ف هاواي، لّي 16. 7 من سكّان ديالها لاصل ديالهوم جاپّوني، ؤ كاليفورنيا)، ؤ لفيليپين (شوية من لمنطقة ديال داڤاو ؤ لجهة د لاݣونا). تّرسيم. جاپّونية ماشي رسمية ف تّا دولة، ولكن هي لّوغة د لبلاد لّي معمول بيها ف جاپّون. كاينة لفورمة سطوندار ديال جّاپونية: "هيوجونݣو" (標準語)، زعما "جّاپونية سطوندار"، ولّا "كيوتسوݣو" (共通語)، زعما "لّوغة لعامّية". تقريبا هاد لكلمات بجوج عندهوم نفس لمعنى. هاد لّوغة تولدات مورا لاصلاح د ميجي (明治維新، "مِيْجِي اشين"، 1868) من لّوغة لّي كانو كايهدرو بيها لبلايص ديال طّبقة لعاليا ف طوكيو (يامانوطي). "هيوجونݣو" كاتّقرّا ف لمدارس ؤ كاتستعمل ف تّلفازة ؤ ف تّواصل رّسمي. ؤ هي جّاپونية لّي داويين عليها ف هاد لارتيكل. كانت لكتابة سطوندار د جّاپونية (文語، "بونݣو"، "لّوغة لحرفية") مبدّلة على لعامّية (口語، "كوݣو"). هاد سّيستيمات بجوج كان عندهوم تّراكيب مبدّل ؤ حتا شي ختيلاف ف لكلمات. "بونݣو" كانت هي طّريقة لاساسية د لكتابة ب جّاپونية حتال جوايه 1900؛ من تمّا "كوݣو" بدات كاتعطي تاتير بشّوية بشوية ؤ بقاو كايتستاعملو سيستيمات بجوج حتال رّبعينات د لقرن لّي فات. بونݣو باقي كايحتاجوها نّاس د لاداب، لمؤرّخين ؤ حتا لمحاميين ؤ نّاس د لقانون (بزاف د لقوانين د جّاپون لّي باقا من قبل لحرب لعالمية تّانية مازالا مكتوبة ب لـ "بونݣو"، واخّا كايدّارو مجهودات باش يردّوهوم مكتوبين ب لوغة موديرن). "كوݣو" هي طّريقة د لكتابة ؤ لهدرة لّي خدّامة بيها جّاپونية د ليوم، واخّا هاكّاك تّراكيب ؤ لكلمات ديال ل "بونݣو" كايتستاعملو مرة مرة ف جّاپونية لموديرن. لّهجات. كاينين بزاف د لّهجات ف جّاپون. هادشّي راجع ل بزاف د لعوامل، بحال طّول د لمدة لّي تسكن فيها لارخبيل د جّاپون، كترة جّبال ف لجزر ديالو، ؤ تّاريخ طّويل ديال لعزل دّاخلي ؤ لخارجي د جّاپون. اهمّ ختيلاف ف لّهجات د جّاپون هي لّي كاين ما بين لفورمة ديال طوكيو (東京式، "طوكيو-شيكي") ؤ لفورمة د كيوطو-ؤساكا (京 式، "كيْهان-شيكي"). لّي كل وحدة ف هاد جّوج حتا هي فيها انواع. لّهجات ديال لفورمة د كيوطو-ؤساكا كاينين ف لمنطقة لوسطانية، لّي مكوّنة من كانساي، شيكوكو، ؤ لمناطق لغربية ديال هوكوريكو. لّهجات ديال لمناطق لّي جاو ف لقنات، بحال طوهوكو ولّا كاݣوشيما، يقدرو ݣاع ما يفهموهم نّاس لّي من لبلايص لوخرا د لبلاد. كاينين شي جزر د لّغات ف لڤيلاجات لّي ف جّبال ولّا ف لجزر لمهجورة بحال لجزيرة د هاتشيجو-جيما لّي لّهجات ديالها جايّة من لّهجات شّرقية د جّاپونية لقديمة. لّهجات ديال لمنطقة د كانساي معروفين ولّا كايهدرو بيهوم بزاف د جّاپونيين، ؤ لّهجة د ؤساكا بضّبط مرتابطة ب لكوميديا. لّهجات ديال طوهوكو ؤ شّمال د كانطو مرتابطين ب لفلّاحة. لّغات ريوكيوانية لّي كايهدرو بيهوم ف ؤكيناوا ؤ لجزر د امامي (لي راهوم جزء من كاݣوشيما)، مبدّلين بشكل كافي باش يتحسبو برونش بوحدها ف لعائلة د لّغات جاپّونيكية؛ حيت ماشي غير مامفهومينش لنّاس لّي كايهدرو ب جّاپونية، ولكن مامفهومينش حتا لّي كايهدرو ب لّغات رّيوكيوانية لخرا. وخّا هكاك، بزاف د نّاس كايعتابرو هاد لّغات ريوكيانية لهجات د جّاپونية. نّاس لّي كايهدرو لّغات رّيوكيوانية هوما نّاس لكبار لّي لعدد ديالهوم غادي ؤ كاينقص، حتا ليونيسكو كلاساتهوم مهدَّدين، حيت يقدرو مايبقاوش ف 2050. ؤ نّاس صّغار ف لعمر كايستاعملو غير جّاپونية ؤ ماكايفهموش لّغات ريوكيوانية. جّاپونية د ؤكيناوان جايّة من جّاپونية سّطوندار ؤ متاترا ب لّغات ريوكيوانية. ؤ هي لّهجة لّي كايهدرو بيها نّاس صّغار ف لجزر د ريوكيو. جّاپونية لموديرن ولّات طاغية ف ݣاع لبلاد (حتا ف لجزر د ريوكيو) بسباب تّعليم، لميديا، ؤ لرتيفاع ديال تّنقل ف جّاپون، ؤ حتا لادماج ليقتيصادي. تّصنيف. جّاپونية من لعائلة د لّغات جّاپونيكية، لّي فيها حتا لّغات لّي كاينين ف لجزر د ريوكيو. حيت هاد لّغات قراب لبعضياتهوم، غالبا كايتعاملو معاهوم علا اساس لهجات ديال لوغة وحدة، جّاپونية كاتعتابر غالبا لوغة معزولة. علا حساب مارتين ايرما روبيتس، كانت بزاف د لمحاولات باش يبيّنو لعلاقة د جّاپونية مع لغات وحداخرا ف لعالم. لهتيمام د لعلماء د لّسانيات ب جّاپونية بدا ف لّخر د لقرن 19، من ديك سّاعة شي محاولات دّارو باش يشوفو لعلاقة د جاپونية ب لغات اخرا ولّا عائلة د لّغات بحال متلا اينو، لكورية، شّينوية، تّيبيتية-لبورمية، لؤرالية-لالطائية، لالطائية، لؤرالية، لاسترو-اسيوية، لمالايو-پولينيزية ؤ ريوكيوانية. غير بزّز، شي علماء د لّسانيات قتارحو يربطوها مع لّغات لهندية-لؤروپية، ولكن ف لّخر غير ربط مع رّيوكيوانية لّي كان عندها دعم كبير. نّضريات و لحتيمالات لّي كاينة دابا. نّضريات جديدة كاتحاول تربط جّاپونية من جهة ب لّغات د شمال اسيا، بحال لكورية ولّا لعائلة لكبيرة د لّغات لالطائية، ؤ من جهة اخرا ب شي لغات د لجنوب شّرقي د اسيا، خصوصا لؤسطرالونيزية. حتا وحدا من هاد لقتيراحات ما كان عندها قبول كبير، ؤ لّغات لالطائية براسهوم باقي عليهوم لهضرا. نضريات اخرا كاتشوف جاپونية يا امّا واحد لّوغة كريولية قديمة بانت ب تاتير ديال عل لاقل د شي جوج لغات مبدلين علا بعضياتهوم ولّا جوج مجموعة د لّغات، ولّا لوغة بوحدها مختالفة لّي تاترات ب لّغات لّي حداها. ؤ دابا، جّاپونية مصنفة مع لّغات جّاپونيكية ولّا لوغة معزولة، بلا مامعروف واش رّيوكيوانية محسوبة لهجة ولّا لّا. سيستيم د لكتابة. تّاريخ. لكتابة بانت ف جّاپون على شكل د سيستيم د لكتابة د شّينوية، من عند بايكجي قبل لقرن لخامس. لملك د جاپبون بو كان كتب عريضة ل لامبراطور شون د صونݣ ف عام 478. مورا لانهيار د بايكجي، جّاپون عرضات علا لمختصّين شّناوا يجيو باش تعلّم كتار على سيستيم د لكتابة د شّينوية. لاباطرة د جّاپون رسّمو لمختصّين شّناوا ؤ نشرو لستعمال د رّموز شّينوية من لقرن سّابع حتا لقرن تّامن. ف لبدية، جّاپونية تكتبات ب شّينوية لكلاسيكية، ؤ سّميات جّاپونية تكتبو برّموز لّي عندهوم نفس لمعنى مع سّمية ماشي لّي كايتنطقو بحالها. من بعد ف لقرن سّابع، جّاپونية كانت كاتّكتب ب رّمز علا حساب كيفاش كاتنطق، ؤ شي كلمات كانو مازالين كايتكتبو علا حساب لمعنى ماشي نّطق. من هنا بدات لكتابة ب جّاپبونية تمشي ف طريق بوحدو. ؤ فهاد لوقت، جّاپونية كانت ديجا مبدلة بزاف علا لّغات رّيوكيوانية لخرا. مع لوقت، بان واحد سيستيم د لكتابة جديد، رّموز شّينوية (لكانجي) كانو كايتستاعملو يا اما باش يتكتبو لكلمات لّي موخودين من شّينوية، ولا لكلمات جّاپونية لّي عندهوم معني قريب ولّا هو نّيت. ؤ كان كايتّكتب ب هاد رّموز حتا لعناصر ديال تّراكيب، لّي من بعد تبسّطو ؤ ولّاو كلمات صغار: هيراݣانا ؤ كاطاكانا لّي بازاوهوم علا لمانيوݣانا من بايكجي. ولكن هاد لفتيراض د "مانيوݣانا من بايكجي" كايرفضوه شي مختصّين. لهيراݣانا ؤ لكاطاكانا ف لّول تبسطو من لكانجي، ؤ لهيراݣانا ف جوايه لقرن تّاسع كانو كايتبو بيهوم لعيالات. لهيراݣانا كانت كاتعتابر كتابة ماشي رسمية، ؤ لكانجي ؤ لكاطاكانا كانو كايتعتابرو رسميين كتر، كانو كاكتبو بيهوم رّجال ؤ ف لحاجات رّسمية. ولكن لهيراݣانا من بعد ف لقرن 10، ولّا كلشي كايكتب بيها. جّاپونية ديال ديال دابا كاتكاتب ب تّخليطة ديالهوم ب تلاتة: لكانجي، لّي جاي من رّموز شّينوية كايتكتبو بيهوم لكلمات لّي موخودين من شّينوية ؤ عدد ديال لمورفيمات لّي اصلا جاپونية؛ ؤ لهيراݣانا ؤ لكاطاكانا. لكتبة لّاتينية (ب جّاپونية: "روماجي") كايتستخدم مرة مرة، بحال لختيصارات لّي جايّين من برّا ولّا باش يعرفو نّاس لّي ماكايهدروش ب جّاپونية كيفاش كاتنطق شي كلمة. لارقام د لعربية كايتخدّمو كتار من لكانجي بزاف ف لحساب، ولكن لارقام د لكانجي باقي كايتستاعملو فلكلمات لمركّبة، بحال متلا 統一 "طويتسو" ("تّيحاد"). تاريخيا، لمحاولات باش ينقصو لعدد د لكانجي بداو ف وسط لقرن 19، ولكن هادشي ماتدخلاتش فيه لحكومة حتا خسرات جّاپون ف لحرب لعالمية تّانية. ف لوقيتة مور لحرب، تقتارح يتحيّد لكانجي ݣاع ؤ يتّكتب غير ب رّوماجي. ولكن لقتيراح د "جويو كانجي" ("لكانجي لمتداول بزاف") دّار بيه كـ حل وسط. تّلاميد جّاپونيين كايبداو يتعلّمو لكانجي من لبيت لّول ف لپتيدائي. لوزارة ديال تّعليم د جّاپون دايرة واحد دّليل د لارشاد، لّيسطة ديال "لكيوئكو كانجي" ("لكانجي تّعليمي")، فيه 1006 ديال رّموز لبساط لّي خص تّلميد يكون تعلّمهوم ملّي يسالي بيت سّادس. دّراري صّغار كايقراو 1130 رمز وحداخر ف لاعدادي، باش يكون كمّلو 2136 "جويو كانجي". لّيسطة رّسمية ديال "جويو كانجي" تراجعات شي مرات، ولكن لعدد ديال رموز بقا هو هاداك. امّا بنّسبة لـ لكانجي لّي كايتستخدم ف لكتابة د سّميات، لقضية شوية معقدة، "جويو كانجي" ؤ "جينمييو كانجي" (زيادة د رموز اخرا لـ سّميات) معتارفين بيهوم ف تّسجيل د سّميات. سّميات لّي فيهوم شي رموز ݣاع ما معترف بيها ماكايتقبلوش ف تّسجيل. ولكن لّيسطة د "جويو كانجي، " لمعايير ديال لقبول غالبا تعسفية ؤ ردّات بزاف د رّموز لمتداولة ؤ شّائعة انها ترفض. تحت ضّغط د نّاس ؤ متابعة قضائية، لّيسطة ديال "جينمييو كانجي" تزادت من 92 ف 1951 لـ 983 ف 2004. هيراݣانا. لهيراݣانا كايتكتبو بيهوم لكلمات لّي ماعندهوم حتا كتبة ب لكانجي، ؤ لـ كلمات لّي مابقاوش كايتكتبو ب لكانجي، ؤ مورا لكانجي باش يبيّنو تّصريف د لكلمة. حيت طّريقة باش لافعال (ؤ صِّفات) كايتصرّفو ف جّاپونية، لكانجي بوحدو ماكافيش باش تعبّر على تّصريف، حيت لكانجي مايمكنش تبدّل طّريقة د لكتابة ديالو بلا مايتبدّليه لمعنى. هاد طّريقة د ليستيخدام ديال لهيراݣانا كاتسمّى "ؤكوريݣانا". لهيراݣانا تقدر تلقاها مكتوبة كتبة صغيورة فوق ولّا حدا لكانجي باش تورّي طريقة صّحيحة باش كايتّقرا، هاد لّعيبة سميتها "فوريݣانا". ؤ كاتدّار باش تسهّل تّعليم، ؤ باش توضّح لكتابة لّي قديمة ولّا مامفهوماش (ولّا بعض لمرّات مصاوبة). كاطاكانا. لكاطاكانا، كايكتبو بيهوم لكلمات لبرّانية، سّميات د نّباتات ؤ لحيوانات، ولّا لتّوكيد. متلا، "ؤسطراليا" لّي هي "ؤوسوطوراريا" (オーストラリア)، ؤ "سوپّيرمارشي" لّي هي "سوپّا" (スーパー).